

**LIETUVOS RESPUBLIKOS VYRIAUSYBĖ**

**N U T A R I M A S**

**DĖL KLAIPĖDOS VALSTYBINIO JŪRŲ UOSTO REZERVINIŲ TERITORIJŲ PRIEŽIŪROS IR TVARKYMO TAISYKLIŲ PATVIRTINIMO**

2005 m. birželio 1 d. Nr. 605

Vilnius

Vadovaudamasi Lietuvos Respublikos Klaipėdos valstybinio jūrų uosto įstatymo (Žin., 1996, Nr. [53-1245](https://www.e-tar.lt/portal/lt/legalAct/TAR.D66F6A760DE7); 2002, Nr. [123-5519](https://www.e-tar.lt/portal/lt/legalAct/TAR.9D6BD92444EF)) 22 straipsnio 2 dalimi, Lietuvos Respublikos Vyriausybė nutaria:

Patvirtinti Klaipėdos valstybinio jūrų uosto rezervinių teritorijų priežiūros ir tvarkymo taisykles (pridedama).

Ministras Pirmininkas Algirdas Brazauskas

Finansų ministras,

l.e. susisiekimo ministro pareigas Zigmantas Balčytis

PATVIRTINTA

Lietuvos Respublikos Vyriausybės

2005 m. birželio 1 d. nutarimu Nr. 605

**KLAIPĖDOS VALSTYBINIO JŪRŲ UOSTO REZERVINIŲ TERITORIJŲ PRIEŽIŪROS**

**IR TVARKYMO TAISYKLĖS**

**I. BENDROSIOS NUOSTATOS**

1. Klaipėdos valstybinio jūrų uosto rezervinių teritorijų priežiūros ir tvarkymo taisyklės (toliau vadinama - šios Taisyklės) reglamentuoja Klaipėdos valstybinio jūrų uosto (toliau vadinama - uostas) rezervinių teritorijų priežiūrą ir tvarkymą, nustato valstybės įmonės Klaipėdos valstybinio jūrų uosto direkcijos (toliau vadinama - uosto direkcija) funkcijas vykdant uosto rezervinių teritorijų priežiūrą ir jas tvarkant tiek, kiek šių teisinių santykių nereglamentuoja kiti teisės aktai.

2. Šiose Taisyklėse vartojamos sąvokos atitinka Lietuvos Respublikos Klaipėdos valstybinio jūrų uosto įstatyme (Žin., 1996, Nr. [53-1245](https://www.e-tar.lt/portal/lt/legalAct/TAR.D66F6A760DE7)) vartojamas sąvokas.

3. Uosto rezervines teritorijas tvarko rezervinėse teritorijose esančių žemės sklypų ir kito nekilnojamojo turto savininkai, valdytojai ir naudotojai.

4. Uosto rezervinių teritorijų priežiūrą pagal kompetenciją vykdo valstybės ir savivaldybės Institucijos pagal įstatymų joms pavestas žemės naudojimo valstybinės kontrolės, statybos valstybinės priežiūros, viešosios tvarkos užtikrinimo funkcijas ir įstatymų suteiktas teises taikyti pažeidėjams administracinio poveikio priemones.

5. Uosto direkcija dalyvauja vykdant uosto rezervinių teritorijų priežiūrą ir jas tvarkant, siekdama užtikrinti, kad veikla uosto rezervinėse teritorijose atitiktų uosto poreikius.

**II. UOSTO DIREKCIJOS KOMPETENCIJA VYKDANT UOSTO REZERVINIŲ TERITORIJŲ PRIEŽIŪRĄ**

6. Vykdydama uosto rezervinių teritorijų priežiūrą, uosto direkcija:

6.1. nuolat atlieka ūkinės veiklos rezervinėse teritorijose stebėseną;

6.2. kilus įtarimui, kad pažeidžiama įstatymų ar kitų teisės aktų nustatyta žemės naudojimo, statybos, viešoji tvarka, nedelsdama apie tai informuoja kompetentingas institucijas;

6.3. esant pagrindui, kreipiasi į teismą dėl neteisėtų veiksmų uosto rezervinėse teritorijose nutraukimo ir žalos atlyginimo;

6.4. bendradarbiauja su valstybės ir savivaldybės institucijomis, siekdama užtikrinti, kad veikla uosto rezervinėse teritorijose atitiktų šioms teritorijoms įstatymų ir kitų teisės aktų nustatytą teisinį režimą.

**III. UOSTO DIREKCIJOS KOMPETENCIJA TVARKANT UOSTO REZERVINES TERITORIJAS**

7. Tvarkydama uosto rezervines teritorijas, uosto direkcija:

7.1. atsižvelgdama į uosto plėtros perspektyvas, teisės aktų nustatyta tvarka derina statinių, esančių uosto rezervinėse teritorijose, statybos, rekonstravimo, remonto ir griovimo projektus;

7.2. dalyvauja priimant sprendimus dėl statinių, esančių uosto rezervinėse teritorijose, funkcinės paskirties pakeitimo;

7.3. dalyvauja priimant sprendimus dėl žemės sklypų, esančių uosto rezervinėse teritorijose, žemės naudojimo pagrindinės tikslinės paskirties, būdo ir pobūdžio pakeitimo;

7.4. prireikus organizuoja rezervinių teritorijų prijungimo prie uosto teritorijos darbus;

7.5. įstatymų nustatytais atvejais atlieka detaliojo teritorijų planavimo organizatoriaus funkcijas;

7.6. suderinusi su savivaldybės institucijomis, uosto rezervinėse teritorijose atlieka parengiamuosius infrastruktūros plėtros darbus;

7.7. atlieka kitus uosto rezervinių teritorijų tvarkymo darbus, skirtus uosto veiklai užtikrinti.

\_\_\_\_\_\_\_\_\_\_\_\_\_